Zagreb, 2. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnika Damira Habijana, zastupnika u Hrvatskom saboru,** na 140. sjednici održanoj 2. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Damira Habijana, zastupnika u Hrvatskom saboru, neće se pokrenuti, jer iz zaprimljene dokumentacije proizlazi da je 20. kolovoza 2020. prenio upravljačka prava koja proizlaze iz vlasništva nad poslovnim udjelom u trgovačkom društvu Odvjetničko društvo Uskoković i partneri d.o.o. na povjerenika, čime je uskladio svoje postupanje sa člankom 16. stavkom 1. ZSSI-a u primjerenom roku od stupanja na navedenu dužnost, zbog čega nije bilo osnove za otvaranje ovog predmeta.**

Obrazloženje

U Povjerenstvu je 8. rujna 2020. pod brojem 711-U-3255-P-203/20-01-3 po službenoj dužnosti otvoren predmet protiv dužnosnika Damira Habijana, zastupnika u Hrvatskom saboru**, povodom koje se vodi predmet** P-203/20.

U službenoj bilješci povodom koje je otvoren predmet navodi se kako je prilikom postupka prethodne provjere izvješća o imovinskom stanju navedenog dužnosnika podnesenog 20. kolovoza 2020. utvrđeno da je dužnosnik prijavio vlasništvo nad 5% poslovnih udjela u trgovačkom društvu te da je naveo kako nije izvršen prijenos upravljačkih prava.

Uvidom u predmetno izvješće podneseno povodom stupanja na dužnost zastupnika u Hrvatskom saboru, utvrđeno je da je dužnosnik naveo da ima 5% udjela u trgovačkom društvu Odvjetničko društvo Uskoković i partneri d.o.o., oblik vlasništva osobno, kao i da je u tijeku prijenos poslovnog udjela, odnosno da je u tijeku prijenos upravljačkih prava.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je dužnosnik Damir Habijan povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Povjerenstvo je izvršilo uvid u podnesak dužnosnika koji je zaprimljen pod brojem 711-U-3144-M-72/20-03-3 dana 31. kolovoza 2020., u kojem dužnosnik ističe kako postupa sukladno uputi iz mišljenja Povjerenstva 711-U-1134-M-72/20-02-8 te dostavlja ugovor o prijenosu upravljačkih prava.

Istom je podnesku priložen Ugovor o prijenosu upravljačkih prava koji je dužnosnik, kao vlasnik poslovnog udjela nominalne vrijednosti od 17.500,00 kn, postotni udio 5%, sklopio sa drugom fizičkom osobom dana 20. kolovoza 2020., a kojim je prenio upravljačka prava koja proizlaze iz vlasništva nad ovim poslovnim udjelom u trgovačkom društvu Odvjetničko društvo Uskoković i partneri d.o.o. na Ljiljanu Levatić –Uskoković.

Uvidom u podatke sudskog registra nadležnog Trgovačkog suda u Varaždinu, utvrđeno je da je dužnosnik jedan od petero osnivača trgovačkog društva Odvjetničko društvo Uskoković i partneri d.o.o., matični broj subjekta: 070048767, među kojima je navedena i Ljiljana Levatić –Uskoković.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Damir Habijan stupio na dužnost zastupnika u Hrvatskom saboru 22. srpnja 2020.

Člankom 16. stavkom 1. ZSSI-a propisano je da će dužnosnik, koji ima 0,5% i više dionica, odnosno udjela u vlasništvu (kapitalu trgovačkog društva), za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. tog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Dužnosnik za vrijeme obnašanja dužnosti zastupnika u Hrvatskom saboru, sukladno članku 16. stavku 1. ZSSI-a, ne može izvršavati sadržaj upravljačkih prava koja proizlaze iz okolnosti vlasništva nad poslovnim udjelom, već to za njegov račun čini druga osoba na koju su ista prenesena, koja ne smije biti član njegove obitelji niti s njim na drugi način interesno povezna osoba.

U ovome slučaju Povjerenstvo je 8. rujna 2020. otvorilo predmet protiv dužnosnika Damira Habijana zbog okolnosti mogućeg propusta prijenosa upravljačkih prava u trgovačkom društvu Odvjetničko društvo Uskoković i partneri d.o.o. nastalog za vrijeme obnašanja dužnosti zastupnika u Hrvatskom saboru.

Dužnosnik je već 31. kolovoza 2020. Povjerenstvu dostavio ugovor iz kojeg nedvojbeno proizlazi da je 20. kolovoza 2020. prenio upravljačka prava na drugu imateljicu poslovnog udjela u istom društvu, a što omaškom nije uzeto u obzir prilikom otvaranja predmeta, zbog čega nije bilo osnove za otvaranje ovog predmeta.

Obzirom da je dužnosnik upravljačka prava prenio 20. kolovoza 2020., odnosno mjesec dana nakon stupanja na navedenu dužnost koju obnaša od 22. srpnja 2020., što Povjerenstvo ocjenjuje primjernim rokom za usklađivanjem postupanja sa odredbama ZSSI-a, nisu utvrđene okolnosti koje bi upućivale na mogu povredu članka 16. stavka 1. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Damir Habijan, električkom dostavom
2. Objava na internetskoj stranici Povjerenstva
3. Pismohrana